Anonymous 4
Store norske leksikon,Kunst og estetikk,Musikk,Kor og vokalensembler
Anonymous 4 var en amerikansk vokalkvartett (1986–2016), som blant annet fremførte musikk fra middelalderen og renessansen.
Kvartetten bestod av kvinnelige sangere. Den ble etablert i 1986 med Marsha Genensky, Susan Hellauer, Ruth Cunningham og Johanna Marie Rose. Cunningham var ute av samarbeidet i 1998–2008 og i 2008 sluttet Rose. Deres erstatning var Jacqueline Horner-Kwiatek, opprinnelig fra Nord-Irland.Kvartetten tok sitt navn etter Anonym IV, et manuskript som er en viktig kilde til Notre Dame-skolen innenfor middelaldermusikken. Med utgangspunkt i forskningen eksperimenterte Anonymous 4 med denne epokens polyfoni og klangverden i en frisk og utadvendt stil. Blant komponistene de fremførte var Hildegard fra Bingen. De fremførte også renessansemusikk og hadde stor suksess med eldre julesanger.Kvartetten ble berømmet for sin presisjon, sin rene klang og sin stilsikkerhet. Med New York som base turnerte de i USA og mange andre land, og gjestet en rekke festivaler. De utvidet gradvis repertoaret til å omfatte ny musikk av komponister som John Tavener og Steve Reich. De samarbeidet med den britiske strykekvartetten Chilingirian Quartet, blant annet på turné i Norge i 2000. I samarbeid med gitar-, banjo -og felespilleren Bruce Molsky fremførte de sanger fra den amerikanske borgerkrigstiden. Anonymous 4 trappet ned på konsertvirksomheten etter 2004, og ga seg definitivt i 2016. De ga ut 28 CD-plater, hovedsakelig på selskapet Harmonia Mundi. De første var salgsuksessene An English Ladymass og On Yoolis Night i 1993, med sanger fra middelalderen, og den siste var 1865 i 2016, med sanger fra den amerikanske borgerkrigen. Les mer i Store norske leksikon middelalderen – musikk renessansen – musikk musikk vokalmusikk